તાલીમ પૂરી થયા બાદ સત્યમ્‍ ડેપ્યુટી ક્લેક્ટર તરીકે સાંનિધ્ય જે શહેરમાં રહેતો હતો, એ જ શહેરમાં નોકરી મળી, એ સમાચારથી સાંનિધ્ય ખુશખુશાલ થઈ ગયો. સત્યમના નામને વટાવીને લોકોને ઉલ્લૂ બનાવી પૈસા પડાવવાનું કામ સરળ બની જશે. સત્યમ્‍ આદર્શવાદી છે, એટલે સીધી રીતે કોઈની પાસેથી કશું લેશે નહીં. એના મોટાભાઈ તરીકે પોતાના દ્વારા જ કામ સિદ્ધ થશે, એવી દલીલો દ્વારા એ સ્વાર્થી લોકોને વશ કરી લેતો અને ખિસ્સું ગરમ કરી લેતો. સત્યમ્‍ પ્રત્યેક કેસની ઝીણવટભરી તપાસ કરતો અને ન્યાયોચિત કામે સંબંધિત વ્યક્તિને બોલાવ્યા સિવાય બારોબાર પતાવી દેતો. કામ સફળ થયાના સમાચાર મળે એટલે યશ લેવા સાંનિધ્ય પાર્ટીને જાણ કરતો. પોતાની લાગવગથી કામ થયું છે એવો ડોળ કરી રોકડ રકમ કે મોટી ભેટ સોગાદ મેળવી લેતો. પોતાની પાપલીલાના આનંદમાં ઉપરી અધિકારીઓને પણ સામેલ કરતો. એમની પત્નીઓને ઘરેણાં અને રૂઆબદાર હોટલમાં સપરિવાર પાર્ટી આપી તેમનું મન જીતી લેતો. સાહેબોનાં સંતાનો પણ સાંનિધ્ય અંકલથી રાજી હતાં. એમની સમક્ષ વિના સંકોચ પોતાની ફરમાઈશો રજૂ કરતાં. સાંનિધ્ય અંકલ તરત જ એ ફરમાઈશો પૂરી કરતા, એટલે સાંનિધ્ય તેમને મન કલ્પવૃક્ષ હતો.